تعزیرات ہند

**تعزیرات ہند** سے بھارت کا اہم ضابطہ فوجداری مراد ہے۔ یہ فوجداری قوانین کا ایک جامع مجموعہ ہے جس کا مقصد قانون فوجداری کے تمام اہم مسائل کا احاطہ کرنا ہے۔ اس قانون کا مسودہ 1860ء میں تیار کیا گیا تھا جس کے پیچھے برطانوی بھارت کے پہلے قانونی کمیشن کی سفارشات کارفرما تھیں۔ یہ کمیشن 1834ء میں چارٹر ایکٹ 1833ء کے تحت تھامس باربنگٹن میکالے کی صدارت میں قائم ہوا تھا۔ یہ فوجداری قانون برطانوی بھارت میں 1862ء نافذ کیا گیا تھا۔ تاہم یہ قوانین نوابی ریاستوں میں نافذ نہیں کیے گئے، ان کے پاس 1940ء کی دہائی تک ان کی اپنی عدالتیں اور قانونی نظام قائم تھے۔ تعزیرات ہند ہی پر مبنی جموں و کشمیر میں ایک علاحدہ ضابطہ فوجداری نافذ کیا گیا جسے رنبیر ضابطہ تعزیرات کہا جاتا ہے۔

انگریزوں کی واپسی کے بعد، تعزیرات ہند پاکستان کو ورثے میں ملا، جس کا زیادہ تر حصہ سابقہ برطانوی بھارت کا حصہ تھا، وہاں اسے مجموعہ تعزیرات پاکستان کا نام دیا گیا۔ بنگلہ دیش کی پاکستان سے علیحدگی کے بعد (سابقہ مشرقی پاکستان) میں یہی قانون وہاں بھی نافذ رہا۔

تعزیرات ہند برطانوی استعماری ارباب مجاز کی جانب سے برما (اب میانمار)، سیلون (موجودہ سری لنکا)، مستعمرات آبنائے (اب ملیشیا کا حصہ)، سنگاپور اور برونائی دار السلام میں بھی نافذ کیا گیا اور ان ممالک کے فوجداری قوانین کی اساس بنا ہوا ہے۔ جموں و کشمیر میں نافذ رنبیر ضابطہ تعزیرات اسی ضابطے پر مبنی ہے۔

## تاریخ
تعزیرات ہند کا مسودہ پہلے قانونی کمیشن کی جانب سے 1834 میں تیار کیا گیا تھا جس کی صدارت تھامس بابنگٹن میکالے کی تھی اور یہ ہندوستانی کونسل کے گورنر کو 1837 میں پیش کیا گیا تھا۔ اس کی بنیاد انگلستان کا قانون ہے جس میں اس کی منفردات، ٹیکنالوجی اور مقامی پیچیدگیوں کو دور رکھا گیا تھا۔ اس کے کچھ عناصر نپولینی ضابطہ اور ایڈورڈ لیونگسٹون کے 1825 کے لوزیانا ضابطہ دیوانی سے بھی لیے گئے تھے۔ تعزیرات ہند کا حتمی مسودہ ہندوستان کے گورنر جنرل کو 1837 میں پیش کیا گیا تھا، مگر مسودے پر نظرثانی کی گئی تھی۔ مسودے کی نئے سرے سے تیاری 1850 میں مکمل ہوئی اور اس ضابطے کو قانون ساز کونسل میں 1856 کو پیش کیا گیا تھا۔ مگر مسودہ کو اس کا مقام نہیں ملا کیونکہ جنگ آزادی ہند 1857ء کا شورش زدہ دور چل رہا تھا۔ بالآخر یہ مسودہ بارنیس پی کاک کی نظرثانی سے گذرا جو بعد میں کلکتہ ہائی کورٹ کے چیف جسٹس بنے اوراس کے بعد مستقبل میں اسی کورٹ کے پوئسنے جج حضرات نے، جو قانون سازکونسل کے ارکان بھی تھے، 6 اکتوبر 1860 کو اسے منظور کر دیا۔ اس ضابطے کو یکم جنوری 1862 سے روبہ عمل لایا گیا تھا۔ تاہم میکالے اپنا قانونی شاہکار عملی شکل میں دیکھنے کے لیے زندہ نہیں رہے۔ ان کا انتقال 1859 میں ہو گیا تھا۔

## خاکہ

1860ء کا تعزیرات ہند 23 ابواب اور 511 دفعات پر محیط ہے۔ ضابطہ کا آغاز تمہید سے ہوتا ہے، یہ تمہید قوانین میں شامل تشریحات ومستثنیات اور متفرق نوعیت کے جرائم پر محیط ہے۔ اس کا اجمالی خاکہ حسب ذیل جدول میں ملاحظہ کیا جا سکتا ہے:

## تنازعات
### غیر فطری جرائم - دفعہ 377
جو کوئی، بہ رضا جنسی اختلاط قدرتی قانون کے خلاف کسی مرد، عورت یا جانور کے ساتھ اختلاط کرتا ہے، اسے تاحیات قید یا کوئی طے شدہ میعاد کی قید جو دس سال تک کی ہو سکتی ہے، ملے گی اور اس پر جرمانہ بھی عائد ہو سکتا ہے۔

توضیح - دخول اس بات کے لیے کافی ہے کہ جنسی مباشرت جس کا اس دفعہ میں تذکرہ ہے وقوع ہو چکا ہے۔
* دفعہ 377 کے متعلق دہلی ہائی کورٹ نے 2 جولائی 2009 کی آزادخیالی پر مبنی تعبیر دیتے ہوئے کہا ہے کہ اس دفعہ کو باہمی رضامندی سے وقوع ہونے والے دو ایک ہی جنس کے لوگوں میں مباشرت کو سزا دینے کے لیے استعمال نہیں کیا جا سکتا۔
* دسمنر 11، 2013 کو بھارت کے سپریم کورٹ نے دہلی ہائی کورٹ کے 2009 کے فیصلے کی نفی کرتے ہوئے وضاحت کی کہ "دفعہ 377 جو ہم جنسی تعلقات کو غیر فطری قرار دیتی ہے، غیر دستوری موقف کی حامل نہیں ہے"۔ بینچ نے کہا: "ہم یہ رائے دیتے ہیں کہ دفعہ 377 غیر دستوری موقف کی حامل نہیں ہے… غیر دستوری موقف اور ہائی کورٹ کے ڈیویژن بینچ کا فیصلہ قانونی طور پر قائم نہیں رہ سکتا"۔ تاہم یہ بھی کہا گیا کہ اس فیصلے کے باوجود بااختیار مقننہ آزادانہ طور پر دفعہ 377 کی بقا اور قانونی کتابوں سے اس کا حذف کیا جانا یا اس کی ترمیم جیساکہ اٹارنی جنرل جی ای واہن وتی نے سفارش کی ہے، کرسکتی ہے۔

### خودکشی کرنے کی کوشش
تعزیرات ہند کی دفعہ 309 ناکام خودکشی کی کوشش سے متعلق ہے۔ خودکشی کی کوشش کرنا اور کوئی ایسا عمل کرنا جس سے اس عمل کو تقویت ملے قابل سزا ہے۔ اس کے لیے ایک سال تک کی سزا یا جرمانہ یا دونوں ہو سکتے ہیں۔ چونکہ بھارت کا قانونی کمیشن ایک طویل عرصے سے مسلسل اس دفعہ کی تنسیخ کی وکالت کرتا آیا ہے، حکومت ہند نے دسمبر 2014 میں خودکشی کو جرائم کے زمرے سے ہٹانے کا فیصلہ کیا جس کے لیے قانونی کتاب سے دفعہ 309 کو ہٹایا جانا تھا۔ حالانکہ زیادہ تر ریاستوں نے اس فیصلے کی حمایت کی، کچھ نے خدشہ ظاہر کیا کہ اس سے قانون کا نفاذ کرنے والی ایجنسیاں ان لوگوں کے آگے بے بس ہوجائیں گی جو مرن برت (fast unto death)، خودسوزی، وغیرہ پر آمادہ ہوجاتے ہیں۔ ایک خاص معاملہ جس کا اشارہ کیا گیا وہ مخالف اے ایف ایس پی اے کارکن ایروم چانو شرمیلا (Irom Chanu Sharmila) کا ہے۔ فروری 2015 میں وزارت قانون و انصاف کو حکومت نے اس ضمن میں ایک ترمیمی بل تیار کرنے کو کہا تھا۔

اگست 2015 میں ایک فیصلہ سناتے ہوئے راجستھان ہائی کورٹ نے جینوں میں موجود رضاکارانہ طور پر فاقہ کشی کے ذریعے موت کو گلے لگانے کی رسم جسے سنتھرا کہتے ہیں، 306 اور 309 کی دفعات کے تحت قابل سزا قرار دیا۔ اس سے تنازع پیدا ہوا جس میں جین برادری کے کچھ گوشے وزیر اعظم سے درخواست کرنے لگے کہ وہ سپریم کورٹ سے اس حکم کے خلاف رجوع ہوں۔

### دفعہ 497
تعزیرات ہند کی دفعہ 497 موضوع تنقید بن چکی ہے کیونکہ اس کی رو سے عورت اپنے شوہر کی ذاتی ملکیت قرار پاتی ہے جبکہ دوسری جانب عورتوں کو زنا کی سزا سے مکمل تحفظ فراہم کیا گیا ہے۔

## جرائم و انصاف کی اصلاحات
2003 میں مالی مٹھ کمیٹی نے ایک جامع روداد پیش کی جس میں کئی وسیع النظر اصلاحات بہ شمول تحقیقات اور جرح کو علاحدہ کرنا اور جرح کو برطانیہ کی کراؤن پراسی کیوشن سروس کے طرز پر بنانا تاکہ جرائم سے متعلق انصاف صحیح خطوط پر آسکے۔ روداد کا خلاصہ یہی تھا کہ ایک ضرورت محسوس کی گئی تھی کہ معاندانہ انصاف کے برعکس عدل ومساوات پر مبنی انصاف کا نظام ہو جیساکہ براعظم یورپ میں ہے-

## ترامیم
اس ضابطے کو کئی بار ترمیم کیا گیا تھا۔

## اعتراف
اس ضابطے کی بہ نظر غائر ترتیب اور ماورائے زمانہ ہونے کا دنیا بھر میں اعتراف کیا گیا ہے۔ یہ کئی معاملوں میں بڑی حد تک من حیث المجموع کسی بڑی ترمیم کے بغیر 150 سال باقی رہا۔  جدید جرائم جو میکالے کے وقت اَن سنے تھے، وہ بھی بڑی حد تک اس قانون کی گرفت میں آتے ہیں کیونکہ ضابطہ کے مسسودے کی تیاری میں ان کا احاطہ کیا گیا تھا۔

## تعزیرات ہند میں مجوزہ ترامیم کے بارے میں نریندر مودی کا موقف
بھارت کی نریندر مودی حکومت نے 2015 میں وضاحت کی کہ فوجداری قانون کی دفعہ 320 اور تعزیرات ہند کی دفعات 375 اور 376 میں مخصوص قسم کی عصمت دری جیسے شادی شدہ زندگی میں بیوی کی عصمت دری اور شادی کا جھوٹا وعدہ کرکے رضامندی حاصل کرنے کی حرکت کو قابل سزا جرم بنانے کے لیے ترمیم کی کوئی تجویز اس کے زیر غور نہیں ہے۔ اسی طرح حکومت نے کہا کہ ہم جنس پرستی کو جرم نہ گردانے جانے کے لیے تعزیرات ہند کی دفعہ 377 کو منسوخ کرنے کی بھی کوئی تجویز نہیں ہے۔

## مزید یدیکھے
* بھارت کا قانون شہادت
* ٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰٰزمرہد: تعزیرات ہند قانون کے دفعات

## حوالہ جات

## بیرونی روابط
* تعزیرات ہند کا مکمل متن
* تعزیرات ہند کا مکمل متن
* قانونی کمیشن کی ایک رپورٹ
* تعزیرات ہند پر ایک تعارفی یوٹیوب ویڈیو
* تعزیرات ہند پر ایک درسی کتاب

زمرہ:برطانوی قانون میں 1860ء
زمرہ:برطانوی ہند میں قانون سازی

زمرہ:ٹائٹل اسٹائل میں بیک گراؤنڈ اور ٹیکسٹ الائن دونوں کے ساتھ ٹوٹنے والی فہرست کا استعمال کرنے والے صفحات
زمرہ:ضابطہ ہائے تعزیرات
زمرہ:قانون میں 1860ء
زمرہ:ویکی ڈیٹا سے مختلف مختصر وضاحت
زمرہ:ہندوستان میں 1860ء

زمرہ:تعزیرات ہند
زمرہ:تعزیرات ہند کی دفعات
زمرہ:بھارت میں قانون